b"\n_START_ARTICLE_\nJosep Paluzie i Lucena\n_START_SECTION_\nBiografia\n_START_PARAGRAPH_\nJosep Paluzie era fill de Faustino Paluzie (1833 - \xe2\x80\xa01901), editor de Barcelona molt rellevant en el camp dels llibres educatius i material d'ensenyament per a infants, i n\xc3\xa9t d'Esteve Paluzie i Cantalozella. A m\xc3\xa9s, va ser el pare d'Antoni Paluzie i Borrell,\xc2\xa0Mercedes Paluzie i Borrell i del tamb\xc3\xa9 esperantista Jes\xc3\xbas Paluzie i Borrell._NEWLINE_A m\xc3\xa9s de jugador d'escacs i gran problemista (molt reconegut internacionalment), Paluzie es va implicar en pr\xc3\xa0cticament tots els \xc3\xa0mbits relatius a la promoci\xc3\xb3 del joc de reis a Catalunya: fou organitzador de torneigs, director, \xc3\xa0rbitre, escriptor, etc.\n_START_SECTION_\nLa iniciaci\xc3\xb3 als escacs\n_START_PARAGRAPH_\nEs va iniciar en els escacs ben aviat, de la m\xc3\xa0 d'un seu oncle. En la seva \xc3\xa8poca d'estudiant, practicava escacs amb alguns companys, entre els quals hi havia el tamb\xc3\xa9 rellevant jugador barcelon\xc3\xad Josep Maria Baquero i Vidal. El 1883 s'inici\xc3\xa0 en la composici\xc3\xb3 de problemes d'escacs, de la m\xc3\xa0 del mestre Dr. Josep Tolosa i Carreras.\n_START_SECTION_\nEscriptor d'escacs\n_START_PARAGRAPH_\nPaluzie, que treballava a l'editorial familiar (Hijos de Paluz\xc3\xade) tenia una gran biblioteca d'escacs, on hi havia, entre altres obres, el famos\xc3\xadssim llibre Libro de la invenci\xc3\xb3n liberal y arte del juego del Axedrez de Ruy L\xc3\xb3pez de Segura editat a Alcal\xc3\xa1 de Henares el 1561. Els seus llibres d'escacs foren llegats a la Biblioteca de Catalunya per la seva v\xc3\xaddua i pel seu fill, Antoni Paluzie i Borrell, astr\xc3\xb2nom i divulgador cient\xc3\xadfic en temes astron\xc3\xb2mics. Com a articulista, va col\xc2\xb7laborar en moltes revistes i publicacions d'escacs. Com a escriptor, fou autor del Manual de ajedrez para uso de los principiantes, publicat a Barcelona entre 1905 i 1912. Tamb\xc3\xa9 public\xc3\xa0, el 1909, el primer llibre d'escacs en esperanto, Sesdek \xc5\x9dakproblemoj, (60 problemes d'escacs) una col\xc2\xb7lecci\xc3\xb3 de 60 dels seus problemes d'escacs._NEWLINE_El 1913 public\xc3\xa0 el llibre Un artista en ajedrez (Valent\xc3\xadn Mar\xc3\xadn), en edici\xc3\xb3 biling\xc3\xbce (castell\xc3\xa0 / esperanto), dedicat a Valent\xc3\xad Mar\xc3\xadn i Llovet, i editat a Barcelona per Hijos de Paluz\xc3\xade, editores. La versi\xc3\xb3 en esperanto fou obra de Frederic Pujul\xc3\xa0 i Vall\xc3\xa8s._NEWLINE_El 1916 public\xc3\xa0 Primer Libro del Ajedrecista, una traducci\xc3\xb3 ampliada del fam\xc3\xb3s Analyse du jeu des \xc3\xa9checs de Fran\xc3\xa7ois-Andr\xc3\xa9 Danican Philidor (edici\xc3\xb3 de 1887).\n_START_SECTION_\nEl Manual de Ajedrez\n_START_PARAGRAPH_\nLa seva obra principal fou el Manual de ajedrez para uso de los principiantes, de gran \xc3\xa8xit en l'\xc3\xa0mbit dels pa\xc3\xafsos de parla castellana. Era una obra en sis fascicles, escrita i publicada entre 1905 i 1912, de la qual Roberto Grau va escriure que era la millor obra en llengua castellana per a l'ensenyament dels escacs anterior a la I Guerra Mundial (curiosament, Grau fou l'autor del \xc2\xabTratado General de Ajedrez\xc2\xbb, l'obra de refer\xc3\xa8ncia per a la iniciaci\xc3\xb3 als escacs posterior a la I Guerra Mundial)._NEWLINE_El fascicle cinqu\xc3\xa8 del Manual est\xc3\xa0 dedicat als problemes d'escacs, i inspirat en els treballs que el compositor Josep Tolosa (1869-1916) va publicar per a la revista francesa La Strat\xc3\xa9gie entre 1887 i 1890.\n_START_SECTION_\nC\xc3\xa0rrecs\n_START_PARAGRAPH_\nFou nomenat President d'honor del Club Escacs Barcelona (fundat el 15 de setembre de 1921 com a Club de Ajedrez Barcelona), i que fou la primera entitat d'escacs d'Espanya (la seva data de fundaci\xc3\xb3 \xc3\xa9s anterior a la de les federacions Espanyola i Internacional).\n_START_SECTION_\nFons i documentaci\xc3\xb3\n_START_PARAGRAPH_\nLa seva biblioteca especialitzada en el m\xc3\xb3n dels escacs i altra documentaci\xc3\xb3 sobre aquest tema  es conserven a la Biblioteca de Catalunya."